b"\n_START_ARTICLE_\nMon\xc3\xb2xid de carboni\n_START_SECTION_\nHist\xc3\xb2ria\n_START_PARAGRAPH_\nDesconegudament, el mon\xc3\xb2xid de carboni ha estat utilitzat pels humans per a la fusi\xc3\xb3 del ferro i altres minerals met\xc3\xa0l\xc2\xb7lics des dels temps de la prehist\xc3\xb2ria. En l'antiguitat cl\xc3\xa0ssica, els grecs i els romans utilitzaven el gas per a les execucions._NEWLINE_El primer a descriure el gas va ser Arnau de Villanova al segle XIII, metge que es creu originari d\xe2\x80\x99algun pa\xc3\xads de la Corona d\xe2\x80\x99Arag\xc3\xb3. El 1776, el qu\xc3\xadmic franc\xc3\xa8s De Lassone va produir CO escalfant \xc3\xb2xid de zinc amb coc. per\xc3\xb2 va arribar a la conclusi\xc3\xb3 err\xc3\xb2nia que el producte gas\xc3\xb3s era hidrogen, ja que cremava amb una flama blava. El gas va ser identificat com a un compost que contenia carboni i oxigen pel qu\xc3\xadmic escoc\xc3\xa8s William Cumberland Cruikshank, l'any 1800. Les seves propietats t\xc3\xb2xiques en els gossos van ser investigades a fons per en Claude Bernard el 1846._NEWLINE_Durant la segona guerra mundial, una mescla de gasos que inclo\xc3\xafa el CO s'utilitzava per a mantenir els vehicles de motor en marxa en les parts del m\xc3\xb3n on la gasolina escassejava. El carb\xc3\xb3 vegetal extern o els cremadors de fusta eren equipats amb la mescla, i la barreja de nitrogen atmosf\xc3\xa8ric, mon\xc3\xb2xid de carboni i quantitats m\xc3\xa9s petites d'altres gasos produ\xc3\xafts per la gasificaci\xc3\xb3 era canalitzada a un carburador. La barreja de gasos produ\xc3\xafda en el proc\xc3\xa9s \xc3\xa9s coneguda com a gas de fusta. Es diu que el CO tamb\xc3\xa9 va ser usat a petita escala durant l'Holocaust en alguns camps d'exterminaci\xc3\xb3 Nazis, sobretot en els camions de gas a Chelmno i en el programa de l'eutan\xc3\xa0sia Acci\xc3\xb3 T4.\n_START_SECTION_\nPropietats moleculars\n_START_PARAGRAPH_\nEl Mon\xc3\xb2xid de carboni t\xc3\xa9 una massa molar de 28.0, cosa que el fa una mica m\xc3\xa9s lleuger que l'aire, la massa molar mitjana del qual \xc3\xa9s de 28.8. Segons la llei del gas ideal, el CO \xc3\xa9s, per tant, menys dens que l'aire. Cap gas \xc3\xa9s ideal; aix\xc3\xb2 no obstant, les densitats exactes i altres valors comparatius depenen de la temperatura i la pressi\xc3\xb3. _NEWLINE_La longitud d'enlla\xc3\xa7 entre l'\xc3\xa0tom de carboni i l'\xc3\xa0tom d'oxigen \xc3\xa9s de 112,8 pm. La c\xc3\xa0rrega at\xc3\xb2mica formal i l'electronegativitat resulten en un petit moment dipolar amb la cua negativa de la mol\xc3\xa8cula en l'\xc3\xa0tom de carboni. Aix\xc3\xb2 es deu al fet que l'orbital molecular m\xc3\xa9s ocupat t\xc3\xa9 una energia m\xc3\xa9s propera que la que tenen els orbitals p del carboni, tot i la gran electronegativitat de l'oxigen. Aix\xc3\xb2 significa que la densitat m\xc3\xa9s alta de l'electr\xc3\xb3 es troba a prop de l'\xc3\xa0tom de carboni. A m\xc3\xa9s, l'electronegativitat m\xc3\xa9s baixa del carboni crea un n\xc3\xbavol d'electrons molt m\xc3\xa9s dif\xc3\xbas, millorant la polaritzabilitat. Aquesta \xc3\xa9s tamb\xc3\xa9 la ra\xc3\xb3 de per qu\xc3\xa8 gaireb\xc3\xa9 tota la qu\xc3\xadmica en la qual es troba el CO transcorre a trav\xc3\xa9s de l'\xc3\xa0tom de carboni, i no el d'oxigen. L'estat electr\xc3\xb2nic fonamental del mon\xc3\xb2xid de carboni \xc3\xa9s un estat unidimensional.\n_START_SECTION_\nToxicitat\n_START_PARAGRAPH_\nL'enverinament per mon\xc3\xb2xid de carboni \xc3\xa9s un dels tipus m\xc3\xa9s comuns d'enverinament per aire en molts pa\xc3\xafsos. El mon\xc3\xb2xid de carboni \xc3\xa9s incolor, inodor i ins\xc3\xadpid, per\xc3\xb2 altament t\xc3\xb2xic. Les concentracions tan baixes com 667 ppm podrien causar que fins al 50% de l'hemoglobina del cos es converteixi en carboxihemoglobina. Un nivell del 50% de carboxihemoglobina podria provocar agarrotament, coma, i la mort. Als Estats Units, la OSHA limita els nivells d'exposici\xc3\xb3 en els llocs de treball a llarg termini a nivells per sobre dels 50 ppm. _NEWLINE_Els s\xc3\xadmptomes m\xc3\xa9s comuns de l'enverinament per CO poden semblar-se a altres tipus d'enverinament i infeccions, incloent-hi s\xc3\xadmptomes com mal de cap, n\xc3\xa0usees, v\xc3\xb2mits, mareig, fatiga i un sentiment de debilitat. Els infants poden estar irritables i alimentar-se malament. Alguns s\xc3\xadmptomes neurol\xc3\xb2gics podrien ser la confusi\xc3\xb3, la desorientaci\xc3\xb3, alteracions de la visi\xc3\xb3, s\xc3\xadncope i agarrotament. _NEWLINE_Algunes descripcions de l'enverinament per mon\xc3\xb2xid de carboni afirmen que tamb\xc3\xa9 pot provocar hemorr\xc3\xa0gies de la retina, i un color anormal de la sang (de color cirera). En la majoria de diagn\xc3\xb2stics cl\xc3\xadnics, aquests s\xc3\xadmptomes s\xc3\xb3n vistos pocs cops. _NEWLINE_El mon\xc3\xb2xid de carboni s'enlla\xc3\xa7a a altres mol\xc3\xa8cules com la mioglobina i la citocrom oxidasa mitocondrial. Les exposicions al mon\xc3\xb2xid de carboni pot causar danys considerables, sovint, seq\xc3\xbceles a llarg termini al cor i al sistema nervi\xc3\xb3s central, especialment als gl\xc3\xb2buls p\xc3\xa0l\xc2\xb7lids. El mon\xc3\xb2xid de carboni pot causar efectes severs adversos al fetus de la dona embarassada.\n_START_SECTION_\nFisiologia humana\n_START_PARAGRAPH_\nDe manera natural, el cos hum\xc3\xa0 produeix mon\xc3\xb2xid de carboni com a mol\xc3\xa8cula de senyalitzaci\xc3\xb3. Per tant, el mon\xc3\xb2xid de carboni pot tenir un paper fisiol\xc3\xb2gic al cos com a neurotransmissor o buc relaxant a la sang. A causa del paper del mon\xc3\xb2xid de carboni al cos, les anomalies en el seu metabolisme han estat relacionades a una varietat de malalties, incloent-hi les neurodegeneracions, la hipertensi\xc3\xb3, la insufici\xc3\xa8ncia card\xc3\xadaca i la inflamaci\xc3\xb3.\n_START_SECTION_\nMicrobiologia\n_START_PARAGRAPH_\nEl mon\xc3\xb2xid de carboni \xc3\xa9s un nutrient dels bacteris metanog\xc3\xa8nics, que s\xc3\xb3n un bloc de construcci\xc3\xb3 per a l'acetilcoenzim A. Aquest \xc3\xa9s el tema pel camp emergent de la qu\xc3\xadmica bioorganomet\xc3\xa0l\xc2\xb7lica. En els bacteris, el mon\xc3\xb2xid de carboni \xc3\xa9s produ\xc3\xaft per la reducci\xc3\xb3 del di\xc3\xb2xid de carboni per l'enzim mon\xc3\xb2xid de carboni deshidrogenasa, una prote\xc3\xafna que cont\xc3\xa9 un centre Fe-Ni-S._NEWLINE_El coenzim A \xc3\xa9s un sensor proteic del mon\xc3\xb2xid de carboni. L'\xc3\xa0mbit d'aplicaci\xc3\xb3 del seu paper biol\xc3\xb2gic es desconeix encara; pot ser que sigui part d'una via de senyalitzaci\xc3\xb3 en un bacteri i en l'archaea. La seva incid\xc3\xa8ncia en animals no est\xc3\xa0 establerta.\n_START_SECTION_\nPres\xc3\xa8ncia atmosf\xc3\xa8rica\n_START_PARAGRAPH_\nEl mon\xc3\xb2xid de carboni es troba en petites quantitats en l'atmosfera, principalment com a producte de l'activitat volc\xc3\xa0nica, per\xc3\xb2 tamb\xc3\xa9 dels focs naturals i artificials (com per exemple, els incendis forestals, la crema de residus de cultius, i en el foc de neteja de la canya de sucre). La crema de combustibles f\xc3\xb2ssils tamb\xc3\xa9 contribueix a la producci\xc3\xb3 de mon\xc3\xb2xid de carboni. El mon\xc3\xb2xid de carboni apareix dissolt en la roca volc\xc3\xa0nica fosa a pressions elevades al mantell de la Terra. Com que els recursos naturals de mon\xc3\xb2xid de carboni varien tant d'un any a l'altre, \xc3\xa9s extremadament dif\xc3\xadcil mesurar precisament les emissions naturals del gas. _NEWLINE_El mon\xc3\xb2xid de carboni t\xc3\xa9 un efecte radioactiu indirecte for\xc3\xa7at, elevant les concentracions de met\xc3\xa0 i oz\xc3\xb3 troposf\xc3\xa8ric a trav\xc3\xa9s de les reaccions qu\xc3\xadmiques amb altres constituents atmosf\xc3\xa8rics (com per exemple, el radical hidroxil, OH-), que destruirien els 2 gasos anteriors. A trav\xc3\xa9s de processos naturals a l'atmosfera, \xc3\xa9s finalment oxidat a di\xc3\xb2xid de carboni. Les concentracions de mon\xc3\xb2xid de carboni s\xc3\xb3n de curta durada a l'atmosfera i espacialment variables.\n_START_SECTION_\nContaminaci\xc3\xb3 urbana\n_START_PARAGRAPH_\nEl mon\xc3\xb2xid de carboni \xc3\xa9s un contaminant atmosf\xc3\xa8ric important dins alguns nuclis urbans, sobretot dels gasos del tub d'escapament de motors de combusti\xc3\xb3 interna (incloent-hi vehicles, generadors port\xc3\xa0tils i de suport, m\xc3\xa0quines de tallar la gespa, m\xc3\xa0quines de rentat a pressi\xc3\xb3, etc.), per\xc3\xb2 tamb\xc3\xa9 de la crema inapropiada d'altres combustibles (incloent-hi fusta, carb\xc3\xb3, carb\xc3\xb3 vegetal, petroli, parafina, prop\xc3\xa0, gas natural i escombraries).\n_START_SECTION_\nContaminaci\xc3\xb3 interior\n_START_PARAGRAPH_\nEn ambients tancats, la concentraci\xc3\xb3 de mon\xc3\xb2xid de carboni pot f\xc3\xa0cilment augmentar a nivells mortals. De mitjana, 170 persones als Estats Units moren cada any a causa del mon\xc3\xb2xid de carboni produ\xc3\xaft per productes no relacionats amb motors de vehicles. Tanmateix, segons el Departament de Salut de Florida, \xe2\x80\x9ccada any m\xc3\xa9s de 500 americans moren a causa de l'exposici\xc3\xb3 accidental al mon\xc3\xb2xid de carboni i milers arreu els EUA requereixen cura m\xc3\xa8dica d'urg\xc3\xa8ncia per enverinaments no mortals de di\xc3\xb2xid de carboni\xe2\x80\x9d. Aquests productes inclouen aparells de combusti\xc3\xb3 que funcionaven malament, com calderes, cuines econ\xc3\xb2miques, estufes, m\xc3\xa0quines amb motor com generadors port\xc3\xa0tils, llars de foc, i el carb\xc3\xb3 vegetal que es crema a les cases i a altres \xc3\xa0rees tancades. L'Associaci\xc3\xb3 Americana de Centres de Control de Ver\xc3\xad (AAPCC) va informar sobre 15.769 casos d'enverinament de mon\xc3\xb2xid de carboni que van resultar en 39 morts l'any 2007. L'any 2005, el CPSC va informar sobre 94 morts per enverinament de mon\xc3\xb2xid de carboni relacionats amb motors. Se sap que quaranta-set d'aquestes morts van oc\xc3\xb3rrer durant apagades de llum a causa de mal temps, incloent-hi l'hurac\xc3\xa0 Katrina. Encara hi ha gent que mor a causa del mon\xc3\xb2xid de carboni produ\xc3\xaft, per exemple, per cotxes que es deixen en marxa dins de garatges tancats. Els Centres pel Control i Prevenci\xc3\xb3 de la Malaltia calculen que diversos milers de persones arriben a Urg\xc3\xa8ncies cada any per ser tractades per emmetzinament de mon\xc3\xb2xid del carboni. _NEWLINE_El mon\xc3\xb2xid de carboni \xc3\xa9s tamb\xc3\xa9 un constituent menor del fum del tabac.\n_START_SECTION_\nProducci\xc3\xb3\n_START_PARAGRAPH_\nS'han desenvolupat molts m\xc3\xa8todes per la producci\xc3\xb3 de mon\xc3\xb2xid de carboni.\n_START_SECTION_\nQu\xc3\xadmica de coordinaci\xc3\xb3\n_START_PARAGRAPH_\nLa majoria dels metalls formen complexes de coordinaci\xc3\xb3 que contenen mon\xc3\xb2xid de carboni unit covalentment. Nom\xc3\xa9s els metalls en els estats d'oxidaci\xc3\xb3 m\xc3\xa9s baixos formarien un complex amb els lligands de mon\xc3\xb2xid de carboni. La ra\xc3\xb3 \xc3\xa9s que hi ha d'haver suficient densitat d'electrons per facilitar la retrodonaci\xc3\xb3 de  l'orbital dxz del metall a l'orbital molecular \xcf\x80 del CO. El parell solitari a l'\xc3\xa0tom de carboni del CO tamb\xc3\xa9 d\xc3\xb3na densitat d'electrons a la d\xe2\x82\x93\xe2\x82\x82-y\xe2\x82\x82 del metall per formar un enlla\xc3\xa7 sigma. El n\xc3\xadquel tetracarbonil (molt t\xc3\xb2xic), Ni(CO)\xe2\x82\x84, es forma per la combinaci\xc3\xb3 directa de mon\xc3\xb2xid de carboni i n\xc3\xadquel a temperatura ambient. Per aquesta ra\xc3\xb3, el n\xc3\xadquel de cap canonada o cap altra part no pot estar en contacte prolongat amb el mon\xc3\xb2xid de carboni (corrosi\xc3\xb3 de la pe\xc3\xa7a formada de n\xc3\xadquel). El  Ni(CO)\xe2\x82\x84 es descompon r\xc3\xa0pidament en Ni i CO quan est\xc3\xa0 en contacte en superf\xc3\xadcies calentes, i aquest m\xc3\xa8tode s'utilitza per a la purificaci\xc3\xb3 industrial del n\xc3\xadquel en el Proc\xc3\xa9s Mond._NEWLINE_Al n\xc3\xadquel tetracarbonil i a altres carbonils el parell d'electrons del carboni interaccionen amb el metall; el mon\xc3\xb2xid de carboni d\xc3\xb3na el parell d'electrons al metall. En aquestes situacions, el mon\xc3\xb2xid de carboni \xc3\xa9s anomenat lligand carbonil. Un dels metalls carbonils m\xc3\xa9s importants \xc3\xa9s el Fe(CO)\xe2\x82\x85.\n_START_SECTION_\nQu\xc3\xadmica org\xc3\xa0nica i grups principals\n_START_PARAGRAPH_\nEn pres\xc3\xa8ncia d'\xc3\xa0cids forts i aigua, el mon\xc3\xb2xid de carboni reacciona amb alquens per formar \xc3\xa0cids carbox\xc3\xadlics en un proc\xc3\xa9s conegut com la reacci\xc3\xb3 de Koch-Haaf. A la reacci\xc3\xb3 de Gattermann-Koch, els hidrocarburs arom\xc3\xa0tics s\xc3\xb3n convertits en derivats del benzaldehid en pres\xc3\xa8ncia de AlCl\xe2\x82\x83 i HCl. Els compostos d'organoliti reaccionen amb el mon\xc3\xb2xid de carboni, per\xc3\xb2 aquestes reaccions tenen, de moment, poc \xc3\xbas cient\xc3\xadfic._NEWLINE_Tot i que el CO reacciona amb carbocations i carbanions, quasi no reacciona amb compostos org\xc3\xa0nics sense la intervenci\xc3\xb3 de la cat\xc3\xa0lisi d'un metall._NEWLINE_Amb reactius de grups principals, el CO sofreix unes quantes reaccions notables. La cloraci\xc3\xb3 del CO \xc3\xa9s la ruta industrial que se segueix per aconseguir fosg\xc3\xa8 (COCl\xe2\x82\x82), un component qu\xc3\xadmic molt utilitzat per fer pl\xc3\xa0stics i pesticides.  Amb el bor\xc3\xa0 forma un compost, H\xe2\x82\x83BCO, que \xc3\xa9s isoel\xc3\xa8ctric amb el cati\xc3\xb3 acil. El CO reacciona amb el sodi per donar productes resultants de l'acoblament C-C com el Na\xe2\x82\x82C\xe2\x82\x82O\xe2\x82\x82. Reacciona amb el potassi fos per donar una barreja d'un component organomet\xc3\xa0l\xc2\xb7lic, acetilendiolat de potassi K\xe2\x82\x82C\xe2\x82\x82O\xe2\x82\x82, benzenhexolat de potassi K\xe2\x82\x86C\xe2\x82\x86O\xe2\x82\x86, i rodizonat de potassi K\xe2\x82\x82C\xe2\x82\x86O\xe2\x82\x86._NEWLINE_Els compostos cyclohexanehexone o triquinoil (C\xe2\x82\x86O\xe2\x82\x86) i cyclopentanepentone o \xc3\xa0cid leuc\xc3\xb2nic (C\xe2\x82\x85O\xe2\x82\x85), que de moment nom\xc3\xa9s han estat obtinguts en petites quantitats, es poden considerar pol\xc3\xadmers del mon\xc3\xb2xid de carboni._NEWLINE_A pressions per sobre dels 5 gigapascals, el mon\xc3\xb2xid de carboni es transforma en di\xc3\xb2xid de carboni (CO\xe2\x82\x82) i un pol\xc3\xadmer s\xc3\xb2lid del carboni i l'oxigen, de radi at\xc3\xb2mic 3:2.\n_START_SECTION_\nInd\xc3\xbastria qu\xc3\xadmica\n_START_PARAGRAPH_\nEl mon\xc3\xb2xid de carboni \xc3\xa9s un gas industrial que t\xc3\xa9 diverses aplicacions a la fabricaci\xc3\xb3 de productes qu\xc3\xadmics a l'engr\xc3\xb2s._NEWLINE_Es produeixen grans quantitats d'aldehid per la reacci\xc3\xb3 de hidroformilaci\xc3\xb3 d'alquens, CO i H\xe2\x82\x82. La hidroformilaci\xc3\xb3 s'acobla al proc\xc3\xa9s de la Shell per donar precursors detergents. A partir de la hidrogenaci\xc3\xb3 del CO es produeix metanol. En una reacci\xc3\xb3 relacionada, la hidrogenaci\xc3\xb3 del mon\xc3\xb2xid de carboni s'acobla amb una  formaci\xc3\xb3 d'enlla\xc3\xa7os C-C, com el proc\xc3\xa9s Fisher-Tropsch, d'on resulten combustibles hidrocarbonats l\xc3\xadquids. Aquesta tecnologia permet que el carb\xc3\xb3 o la biomassa sigui convertida en di\xc3\xa8sel. _NEWLINE_Al proc\xc3\xa9s Monsanto, el mon\xc3\xb2xid de carboni i el metanol reaccionen en pres\xc3\xa8ncia d'un catalitzador a base de rodi i d'un promotor i\xc3\xb2dic per donar \xc3\xa0cid ac\xc3\xa8tic. Aquest proc\xc3\xa9s \xc3\xa9s el m\xc3\xa9s utilitzat per la producci\xc3\xb3 d'\xc3\xa0cid ac\xc3\xa8tic._NEWLINE_Un altre \xc3\xbas a escala industrial pel mon\xc3\xb2xid de carboni pur \xc3\xa9s la purificaci\xc3\xb3 del n\xc3\xadquel del proc\xc3\xa9s de Mond.\n_START_SECTION_\nColorant carni\n_START_PARAGRAPH_\nEl mon\xc3\xb2xid de carboni s'utilitza en el sistema d'empaquetament en una atmosferamodificada als EUA, sobretot en productes de carn fresca, com vedella, porc i peix per mantenir-los amb una aparen\xc3\xa7a fresca. El mon\xc3\xb2xid de carboni es combina amb la mioglobina per formar carboximioglobina, un pigment roig brillant. La carboximioglobina \xc3\xa9s m\xc3\xa9s estable que la forma oxigenada de la mioglobina. Aquest color roig pot persistir durant m\xc3\xa9s temps que en la carn comunament empaquetada. Normalment, els nivells de mon\xc3\xb2xid de carboni utilitzat a les instal\xc2\xb7lacions que utilitzen aquest proc\xc3\xa9s estan entre el 0,4 i 0,5%._NEWLINE_Aquesta tecnologia primer va rebre l'estatus de \xe2\x80\x9cgenerally recognized as safe\xe2\x80\x9d (GRAS) (en general reconeguda com a segura) de part del FDA (U.S. Food and Drug  Administration) el 2002 pel seu \xc3\xbas com un sistema d'empaquetament secundari, i no requereix etiquetatge. El 2004 la FDA va aprovar el CO com un sistema d'empaquetament primari, declarant que no emmascara olors de deteriorament.  Tot i aquesta afirmaci\xc3\xb3, el proc\xc3\xa9s encara va generar controv\xc3\xa8rsia per por que emmascar\xc3\xa9s el possible deteriorament. L'any 2007 es va introduir una proposta de llei a la Cambra de Representants dels Estats Units per etiquetar l'atmosfera modificada de mon\xc3\xb2xid de carboni com un additiu colorant, per\xc3\xb2 aquesta proposta va ser descartada al subcomit\xc3\xa8. Aquest proc\xc3\xa9s est\xc3\xa0 prohibit a molts altres pa\xc3\xafsos, incloent-hi Canad\xc3\xa0, Jap\xc3\xb3, Singapur i la Uni\xc3\xb3 Europea.\n_START_SECTION_\nMedicina\n_START_PARAGRAPH_\nBiol\xc3\xb2gicament, el mon\xc3\xb2xid de carboni \xc3\xa9s produ\xc3\xaft per l'acci\xc3\xb3 de l'hemooxigenasa 1 i 2 sobre el grup hemo de la cat\xc3\xa0lisi de l'hemoglobina. Aquest proc\xc3\xa9s produeix una certa quantitat de carboxihemoglobin en persones en condicions normals, encara que no hagin respirat mon\xc3\xb2xid de carboni._NEWLINE_Despr\xc3\xa9s del primer informe l'any 1993 que mostra que el mon\xc3\xb2xid de carboni \xc3\xa9s un neurotransmissor normal, tal com un dels tres gasos que modulen la resposta inflamat\xc3\xb2ria al cos (sent els altres dos l'\xc3\xb2xid n\xc3\xadtric i l'\xc3\xa0cid sulfh\xc3\xaddric), el CO ha rebut molta atenci\xc3\xb3 cl\xc3\xadnica com a regulador biol\xc3\xb2gic. Se sap que en molts teixits aquests gasos actuen com antiinflamatoris, vasodilatadors i estimulants del creixement neovascular. Tot i aix\xc3\xb2, els teixits s\xc3\xb3n complexes, i no sempre el creixement neovascular \xc3\xa9s benefici\xc3\xb3s, ja que juga un paper important en el creixement tumoral, i tamb\xc3\xa9 a la degeneraci\xc3\xb3 macular, una malaltia per la qual fumar (la font m\xc3\xa9s important de CO a la sang, unes quantes vegades m\xc3\xa9s que la producci\xc3\xb3 natural) n'augmenta el risc._NEWLINE_Arreu del m\xc3\xb3n s'han dut a terme estudis sobre el mon\xc3\xb2xid de carboni per les seves propietats antiinflamat\xc3\xb2ries i citoprotectores. Aquestes propietats es podrien utilitzar per prevenir el desenvolupament d'una s\xc3\xa8rie de condicions patol\xc3\xb2giques, incloent-hi la lesi\xc3\xb3 per reperfusi\xc3\xb3 isqu\xc3\xa8mica, el rebuig del trasplantament, l'arteriosclerosi, la sepsis greu, la mal\xc3\xa0ria greu o l'autoimmunitat. Ja s'han realitzat assajos cl\xc3\xadnics amb humans, per\xc3\xb2 tot i aix\xc3\xad els resultats encara no han sortit a la llum."